**Press release** 5. 10. 2022

# DACHSER Slovakia má novú Human Resources Managerku

**Spoločnosť DACHSER Slovakia má nového manažéra ľudských zdrojov. Pozície Human Resources Manager sa 18. 7. 2022 ujala Erika Čipková, ktorá má na starosti efektívne riadenie HR oddelenia a všetkých jeho činností.**

**Čo vás priviedlo do DACHSERu, prečo ste sa rozhodli pracovať pre logistickú spoločnosť?**

Počas svojej kariéry v oblasti ľudských zdrojov som vyskúšala prácu pre rôzne odvetvia, kde som postupne zbierala skúsenosti. Každé z nich ma posunulo o kúsok vpred. Naučila som sa, že HR činnosti sa môžu meniť v každej spoločnosti, ale základ ostáva rovnaký. Práca pre logistickú spoločnosť je pre mňa nová a vzrušujúca výzva. Verím, že budem vedieť zúročiť moje doterajšie skúsenosti a pomôžem rozšíriť tím pracovníkov DACHSER o nových hodnotných členov. Dúfam tiež, že budem dôveryhodným partnerom pre svojich kolegov v otázkach práce s ľuďmi.

**Aké sú vaše prvé dojmy a skúsenosti z práce v DACHSER? Vnímate nejaké špecifiká manažovania HR v oblasti logistiky?**

Každé odvetvie má svoje špecifiká, pokiaľ ide o nároky a požiadavky na svojich pracovníkov. V DACHSERi ma od prvého dňa pozitívne prekvapilo vyslovene priateľské prostredie a zohratá tímová práca. Pre mňa má vysokú výpovednú hodnotu aj fakt, že mnoho kolegov tu pracuje niekoľko rokov, mnohí prešli rôznymi pracovnými pozíciami a rastú skúsenosťami do výšky aj do širšieho záberu. Z profesijného hľadiska vnímam ako veľký benefit spoločnosti DACHSER, že má tradíciu v zlepšovaní procesov, vlastné školiace a tréningové programy a medzinárodný team na zdieľanie skúseností. Logistika je všeobecne rýchla, dynamická a logická. To sú atribúty, ktoré mne osobne plne vyhovujú. Od záujemcov o zamestnanie u nás očakávame najmä nadšenie pre tento druh práce, ochotu vzdelávať sa a kariérne sa posúvať vpred.

**Aké sú vaše plány a ambície na tejto pozícii?**

Na svojej novej pozícii Human Resources Manager DACHSER Slovakia sa chcem zamerať predovšetkým na efektívne riadenie oddelenia ľudských zdrojov a hladký priebeh všetkých jeho činností. Rada by som poskytla podporu vedúcim pracovníkom v riadení a rozvoji ich ľudí, či už nájdením vhodných postupov alebo znalosťou legislatívy a jej správnej aplikácie v praxi. Tiež rada prispejem k úspechu spoločnosti optimalizáciou procesov a aktivít. Poteším sa vždy, keď vidím, ako sa ľuďom dobre spolupracuje v teamoch a keď sa rozvíjajú tak, aby ich práca bola pre nich radosťou. Prajem si pomáhať spoločnosti rozvíjať sa ďalej aspoň tak dobre ako tomu bolo doteraz a byť pri tom, keď budeme spolu dosahovať nové méty.

Erika Čipková ukončila inžinierske štúdium na Slovenskej technickej univerzite v Bratislave a prednedávnom úspešne dokončila štúdium MBA v odbore ľudských zdrojov na inštitúte CEMI v Prahe. Od roku 2009 sa venovala primárne oblasti ľudských zdrojov na interim pozíciách v medzinárodných obchodných a výrobných spoločnostiach. V doterajšej pracovnej kariére pôsobila nielen ako HR manažérka, ale aj ako konzultantka v rôznych typoch spoločností od automobilového priemyslu cez obchodné spoločnosti až po výrobu.

Absolvovala množstvo odborných kurzov v oblasti riadenia ľudských zdrojov a získala niekoľko certifikátov vrátane certifikátu mediátora. Dohovorí sa plynule po anglicky a má aj základy nemčiny.

Voľný čas venuje návštevám prírody, cestovaniu, má rada umenie a chvíle strávené v spoločnosti dobrej knihy.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk